WILLIAM HARTSTON

Hvor

mange

paver

har

pult

?

Den endelige aller, aller
største guiden til unyttig kunnskap

publicom forlag AS

Originaltittel: Mr. Hartston’s Most Excellent Encyclopedia of Useless Information

Copyright © 2006 William Hartston

Det må ikke kopieres fra denne bok i strid med åndsverkloven eller inngåtte avtaler om kopiering. Kopiering i strid med lov eller avtale kan straffes med både det ene og det andre. Vi vet hvor du bor.

Engelsk originalutgave utgitt av John Blake Publishing Ltd.

© 2013 Publicom forlag AS (norsk utgave)

Omslag: Benjamin Haffner

Forsidefoto: Scanpix

www.publicomforlag.no

Tilrettelagt for ebok av eBokNorden as

ISBN-13: 978-82-830-4023-4 (epub)
ISBN-13: 978-82-92526-94-1 (trykk)

«Det jeg vil ha, er informasjon. Ikke nyttig informasjon, selvfølgelig – unyttig informasjon.»
OSCAR WILDE, THE PICTURE OF DORIAN GRAY, (1891)

«Det er veldig trist at det finnes så lite unyttig informasjon nå til dags.» OSCAR WILDE, MAXIMS FOR THE USE OF THE OVEREDUCATED, (1894)

Forord

Har du lagt merke til hvor kjedelige leksika er nå for tiden? Problemet er at forfatterne føler seg forpliktet til å inkludere så mye høyverdig og seriøs informasjon at det skviser ut alle de interessante temaene. Enda verre er det at forfatterne tydeligvis har blitt enige om et felles kjedelighetsnivå å strekke seg mot. Hvis en interessant faktaopplysning mangler i ett leksikon, kan du være ganske sikker på at du ikke finner noe om det i et annet leksikon, heller.

I løpet av det siste tiåret har jeg lett på de merkeligste steder etter svar på ting jeg har undret meg over. Andre ganger har jeg plukket opp fascinerende fakta et eller annet sted, og lagt meg det på minne i tilfelle jeg får bruk for det senere. Resultatet av denne vanen er at jeg har en stor samling filer på datamaskinen min som er fulle av småbiter med informasjon du ikke finner i noe vanlig opplysningsverk.

Det er ingen mangel på bøker med unyttig informasjon, men innholdet er nesten aldri sortert i alfabetisk rekkefølge. De kan være fascinerende og lærerike, men frustrerende fordi de er så tilfeldig oppbygd. Jeg har ofte prøvd å finne igjen noe jeg husker fra en triviabok, og selv om jeg husker hvilken bok det står i, har det vært nesten umulig å finne det igjen.

Hva het fyren som fikk sin første kone balsamert, og som red rundt i Hyde Park på en ponni som han hadde malt med lilla prikker? Hvor ligger museet som stiller ut paraplytrekk? Hva kaller du et punkt på kroppen som du ikke kan nå når det klør? I dette leksikonet kan du blant annet lære disse tingene. Bare slå opp under «balsamering», «paraply» og «kløe», og kryssreferansene vil sporenstreks føre deg til riktig sted.

Den siste grunnen til at jeg har skrevet denne boka, er den viktigste. Fordi jeg stadig plukker opp merkelig og unyttig informasjon, blir jeg ofte bedt om å være med på ulike quiz-lag. Likevel gjør lagene det aldri så godt som de burde ha gjort. Jeg har tenkt over saken og kommet fram til følgende konklusjon: Vi ville gjort det mye bedre hvis de som lagde spørsmålene til quizen kunne de samme tingene som meg. Ofte – og jeg antar det skyldes at de ikke har kjennskap til de spennende faktaene i denne boka – er spørsmålene de stiller kjedelige, og handler om populærkultur eller kjemi eller peruansk poesi fra middelalderen; ting jeg ikke kan noe om.

Hvorfor kan de ikke heller spørre meg om navnene på geitene som dro vognen til guden Tor, eller hvem som var den eneste amerikanske presidenten som har hatt patent på en oppfinnelse, eller hvilken farge det er på føttene til en bøylepingvin? Disse, og utallige andre fakta, svirrer rundt i hodet mitt og venter på at en quizmaster skal stille det riktige spørsmålet. Nå finnes endelig denne typen fakta samlet i én bok, slik at quizmasterne kan stille spørsmål som vil fascinere, utfordre og la mitt lag vinne.

I 1851 sa maleren John Ruskin: «Husk at de vakreste tingene i verden også er de mest unyttige; påfugler og liljer, for eksempel.» Når du har lest noen sider av denne boken, håper jeg du vil være enig med meg i at de mest unyttige faktaene også er de vakreste.

Symboler som er brukt i denne boka:

Viktige datoer er merket med symbolet

★

Viktig statistisk informasjon eller tallinformasjon er merket med

Kryssreferanser er merket med

ABORIGINER

I 1957 prøvde forskere ved Darwin University å finne ut hvorfor aboriginene står på ett ben når de hviler. En ortopedikirurg intervjuet flere aboriginer underveis i prosjektet, og noen hvite australiere ble lært opp i teknikker for å balansere på ett ben. Det var ikke mulig å trekke noen klare konklusjoner fra resultatene, og det er behov for mer forskning på området.

I flere aboriginstammer var den tradisjonelle straffen for drap å bli stukket i låret av et eldre stammemedlem.

ALBERT 1, KOALA

ABORT

Det første landet som legaliserte abort, var Sovjetunionen i 1920. I 1984 hadde Kina omtrent 18 millioner fødsler og nesten 9 millioner aborter. I Nord-Amerika trodde man tidligere at bevertestikler kunne fremprovosere abort.

ACNE

Ifølge en undersøkelse fra 2004 ville 73 % av mennesker med store kviseproblemer (acne vulgaris) takket nei til en pengeformue hvis de kunne velge mellom penger og perfekt hud.

ACNESTIS

Det området på ryggen til pattedyr, vanligvis mellom skulderbladene, hvor de ikke klarer å klø seg selv.

ADDAMS, Charles

Tegneserietegneren Charles Addams skapte serien The Addams Family. Han likte å svare på brev fra fansen med brevpapir hvor logoen var «The Gotham Rest Home for Mental Defectives» (Gotham hvilehjem for mentalt defekte). Han giftet seg med sin tredje og siste kone på en hundekirkegård. Både brud og brudgom var kledd i svart.

ADRESSE

Paris var den første byen som innførte husnummer, i 1463. London fulgte etter allerede 300 år senere.

TAIWAN

ADMIRALITETSØYENE

Innbyggerne på Admiralitetsøyene i Stillehavet sies å ha lært å spille cricket for flere generasjoner siden, av misjonæren Elisha Fawcett. De lager visstnok fremdeles balltrær av materiale fra et tre som stammer fra trebeinet misjonæren brukte.

ADVOKATER

To tredjedeler av verdens advokater bor i USA.

DA VINCI, DVERG, MOR TERESA, SKYTEVÅPEN, SWAT

AISKHYLOS (525-456 f.Kr)

Forfatteren Aiskhylos skrev tragedier. Ryktene sier at han døde da en skilpadde falt i hodet på ham. En ørn som fløy med skilpadden i nebbet, skal ha trodd at Aiskhylos’ hode var en stein, og slapp skilpadden i et forsøk på å knuse skallet dens.

AFGHANISTAN

Fra 1918 til 1991 var Afghanistan det eneste landet i verden som begynte med A, men som ikke sluttet på A. Etter Sovjetunionens fall ble det etterfulgt av Aserbajdsjan. Afghanistan er fremdeles det første landet når man rangerer verdens land i alfabetisk rekkefølge.

Minareten Jam i Afghanistan er den nest høyeste i verden.

Buzkashi er en tradisjonell sport i den nordlige delen av Afghanistan. Det er en slags polo uten ball eller kølle, hvor rytterne prøver å dumpe en hodeløs kalv i motstanderens mål. Spillerne har lov til å piske eller sparke mannen som holder kalven, men straffes for vold mot andre spillere.

Afghanistan ligger fire og en halv time foran Greenwich Mean Time (GMT).

Mellom 80 og 90 % av all heroin som selges i Europa, kommer fra opium dyrket i Afghanistan.

Det er 47 flyplasser (hvorav 10 har asfaltert rullebane) og fem landingsplasser for helikopter i Afghanistan. Gjennomsnittskvinnen i Afghanistan føder 5,64 barn. Den delen av befolkningen som er over 65 år består av 52,5 % menn og 47,5 % kvinner.

AGATHOKLES

Agathokles, «tyrannen av Syrakus», var sønn av en pottemaker. Det sies at han døde 71 år gammel da han brukte en tannpirker som fiendene hans hadde forgiftet.

Agathokles er også navnet på et heavy metal-band fra den belgiske byen Mol.

AGURK

I september 1997 kastet forskere 500 agurker ut i Irskesjøen for å få informasjon om tidevannsstrømmene. Agurkene var malt i fem ulike farger for å kunne identifiseres. Hensikten med prosjektet var å finne ut hvorfor så mye sauemøkk blir skylt opp på engelske strender, og agurken ble valgt som demonstrasjonsgrønnsak fordi den har lignende hydrodynamiske egenskaper som sauemøkk.

I det gamle Egypt nøt man en drikk laget av gjæret agurk. Den romerske keiser Tiberius likte også agurker. Han dyrket dem i traller som slavene trillet rundt slik at de alltid kunne få sol på seg.

Agurken består av omtrent 95 % vann. Skallet er den mest næringsrike delen. Innsiden av agurken kan være inntil 11 kaldere enn utsiden.

Det korrekte ordet for noe som er agurkformet er «cucumiform», som ikke må forveksles med cuculliform, som betyr «hetteformet».

Verdens lengste agurk ble dyrket av John Hammond fra Clacton-on-Sea, Storbritannia. Den var 116,8 cm lang. I 1998 satte professor S. Ramesh Babu verdensrekord i grenen «grønnsakskutting» ved å skjære en 28 cm lang agurk i 120 060 deler på 2 timer, 52 minutter og 21 sekunder. «En agurk bør være pent kuttet, krydret med pepper og eddik, og så kastes fordi den er ubrukelig» – Samuel Johnson (1773).

SKALLDYR

ALASKA

Alaska er den eneste amerikanske delstaten som kan skrives ved bare å bruke taster fra en enkelt rad på tastaturet.

Nenana Ice Classic er et lotteri i Alaska som har holdt på siden 1917. Det begynte da noen jernbaneingeniører kjedet seg og reiste tre tømmerstokker mot hverandre på den frosne Tanana River. De veddet om det nøyaktige tidspunktet hvor stokkene ville falle gjennom isen. Veddemålet har foregått hvert år siden den gang, og nå tiltrekker det seg deltakere fra hele verden, noe som har økt premiepotten fra de opprinnelige 800 dollarene til omtrent 300 000 dollar. En artikkel i tidsskriftet Science demonstrerte i 2001 at resultatene fra Nenana Ice Classic er et godt mål på global oppvarming.

USA kjøpte Alaska fra Russland i 1867 for 7 200 000 dollar. Det er mindre enn det kostet å lage filmen North to Alaska i 1960.

Frem til 1995 var det ulovlig å holde elefanter i Alaska. Det året endret man imidlertid loven om eksotiske dyr for å la en tidligere sirkuselefant bo der.

Ifølge straffeloven i Alaska straffes «formålsløst drap av elg» på lik linje med fyllekjøring.

ALBANIA

I 1995 nektet en bilfører i den albanske byen Shkodër å betale den nyinnførte skatten for trafikklys på 2 000 lek (ca 140 kroner), fordi byen ikke hadde noen trafikklys.

Den albanske tennisspilleren Imed Sejati fikk den tvilsomme æren av å være en av historiens minst suksessfulle internasjonale sportsutøvere ved Middelhavslekene i den italienske byen Bari i 1997. Etter at den marokkanske motstanderen hans i første runde servet fire ganger rett forbi ham i åpningsspillet, svarte Sejati med fire strake doble feil. Så ga han seg med et smil.

Det er bare én landingsplass for helikopter i Albania.

ALBERT 1, konge av Belgia (1875 til 1934)

Kong Albert 1 ble drept i en klatreulykke nær Dinant i Belgia. Det sies at hans siste ord var: «Hvis jeg føler meg i god form, skal jeg ta den vanskelige ruten opp. Hvis ikke, tar jeg den lette. Jeg ser dere om en time.»

ALKYMI

Vitenskapen om alkymi, som var svært populær fra omtrent 200 f.Kr til 1700-tallet, hadde et rasjonelt grunnlag. Platon og Aristoteles hadde utviklet en teori om masser som gikk ut på at alt var laget av jord, luft, ild og vann. Hver av disse kombinerte to primærkvaliteter; varm, kald, våt og tørr. Jorda er kald og tørr, luften er varm og våt, ilden er varm og tørr, vannet er kaldt og vått. Når ilden mister varmen, blir den til jord i form av aske; når vannet varmes opp, blir det til luft i form av damp. I prinsippet kan alt derfor forandres til alt annet ved å bryte det ned til grunnleggende komponenter og blande dem igjen ved hjelp av varme, kulde, vått eller tørt.

For å utføre alkymi riktig trengte man De vises sten, som har evnen til å omdanne alt til gull. «Jeg har sett og holdt i De vises sten mer enn én gang,» sa J.B. van Helmont. «Fargen var som safranpulver, og den var tung og skinnende som pulverisert glass.» Van Helmont var forøvrig en anerkjent kjemiker som blant annet oppfant ordet «gass».

Steinen forvandlet ikke bare grunnmetaller til gull. Man trodde også at den hadde evnen til å gi evig liv, og til å forandre en person fra jordisk uren til himmelsk perfeksjon. Det er viktig å skille mellom eksoterisk (ytre) og esoterisk (skjult) alkymi. Førstnevnte handlet om den praktiske oppgaven det var å finne steinen, lage livseliksir, lage gull og leve evig. Esoterisk alkymi var et mystisk og religiøst konsept som hang sammen med troen på at kun de med ren sjel ville kunne finne De vises sten. Derfor var ikke målet å forandre metall til gull, men å forandre syndere til rene sjeler.

I Dictionary of National Biography nevnes 15 alkymister, og de følgende fortjener å nevnes spesielt:

Sir Thomas Ashton og Sir Edmund de Trafford fikk i 1446 spesielle privilegier av kong Henrik 6 for å kunne fortsette sine alkymistiske eksperimenter. Kongen forbød dessuten sine undersåtter å plage dem.

Edward Kelley (1555-95) hevdet å ha funnet De vises sten i ruinene av Glastonbury Abbey. Han fikk ørene kappet av i gapestokken i Lancaster etter å ha blitt dømt for forfalskning.

John Dee (1527-1608) var Edward Kelleys arbeidsgiver, og la aldri merke til Kelleys manglende ører (arrene var skjult under en kalott). Dee sendte dronning Elizabeth en gullklump han hevdet at han hadde laget av metall fra en stekepanne, og ga sønnen sin et ringspill som visstnok var laget av omformet gull.

John Damian var hoffalkymisten til kong Jakob 4 av Skottland. I 1507 lagde han et par vinger til seg selv og prøvde å fly fra festningsvollene på Sterling Castle. Han falt og brakk benet, og skyldte på at fjærene han hadde brukt kom fra fjærkre som ikke selv kunne fly. På tross av denne fiaskoen betalte kongen 15 pund for en kappe av damask og 4 pund for fløyelssokker til alkymisten sin.

Alkymien begynte å miste popularitet da Robert Boyle utga boken The Sceptical Chymist i 1661, og slik oppfylte Isaac Newtons forutsigelse om at vitenskapen ville bevege seg bort fra alkymi og mot materialisme og ateisme. Den vitenskapelige troverdigheten til alkymi ble delvis gjenopprettet på 1950-tallet da Carl Jung brukte alkymien som grunnlag for dybdepsykologi. I nyere tid har strukturen i Beethovens pianosonate Opus 110 blitt sammenlignet med alkymiens symbolmønstre.

J.K. Rowlings første bok, Harry Potter and the Philosopher’s Stone het Harry Potter and the Sorcerer’s Stone i amerikansk utgave, muligens fordi man fant det usannsynlig at amerikanske barn visste hva en filosof var.

Den franske alkymisten Nicholas Flamel levde fra 1330 til 1418. Hans søken etter De vises sten var en inspirasjonskilde til J.K. Rowlings bøker. Huset han bygde i 1407, regnes nå som den eldste bygningen i Paris og huser en restaurant; Auberge Nicholas Flamel.

ALKOHOL

Skjenkelover er ingen ny oppfinnelse. Nyere forskning har vist at allerede for 4500 år siden hadde arbeiderne på pyramidene tre drikkepauser daglig, hvor de hadde tilgang på fem sorter øl og fire typer vin.

Alkoholholdige drikkevarer er enda eldre enn som så. Rester funnet i keramikkrukker i Zagrosfjellene i det nordlige Iran tyder på at det ble drukket retsina-lignende vin 5000 år f.Kr. Det er også funnet rester etter øldrikking i Mesopotamia rundt 8000 år før Kristus, omtrent da mammutene døde ut.

Ordet «alkohol» har en merkelig opprinnelse. Tidlig på 1600-tallet ble ordet brukt på et finkornet metallisk pulver, som ble brukt som øyesminke. Deretter ble betydningen utvidet til å inkludere alle slags finkornede pulver som ble laget ved destillering eller kverning, og fikk til slutt den betydningen det har i dag – en destillert væske. Samuel Johnson’s Dictionary definerte alkohol som: «et arabisk begrep brukt av kjemikere om renset sprit utvunnet fra vin, eller om noe som er knust til et svært fint pulver». For dagens kjemikere er alkohol betegnelsen på en rekke organiske blandinger, hvorav etylalkohol, C₂H₆O, er den varianten enkelte av oss er svært godt kjent med.

Alkohol begynner å påvirke hjernefunksjonen når konsentrasjonen av alkohol i blodet er større enn 0,5 promille – det vil si at det er 0,05 gram alkohol per desiliter blod. Et par desiliter med whisky vil gi en promille på omtrent 2, noe som gjør det vanskelig for den som har drukket å kontrollere følelsene sine. Man vil gjerne gråte eller le mer enn vanlig, og man faller lett hvis man i det hele tatt klarer å stå oppreist.

Keiserinne Katarina 1 av Russland forbød kvinner å drikke seg fulle. Denne loven har blitt nevnt som årsak til at så mange kvinnelige transvestitter deltok på ball i Moskva, hvor vinen fløt fritt. Katarinas ektemann og forgjenger ved tronen, Peter den store, fikk kjæresten til en av sine elskerinner henrettet og hodet hans bevart i alkohol. Han oppbevarte hodet på nattbordet sitt.

Forskning på mennesker og gullfisk har vist at alt som læres når man er mildt beruset, har en tendens til å glemmes når man blir edru igjen. Hvis man igjen blir litt småfull, er det større mulighet for å huske det man hadde glemt. Med andre ord: hvis du har glemt noe viktig som du lærte da du var full, kan det være lurt å slå seg på flaska igjen. Hvis du drakk så mye at det svartnet for deg, er det imidlertid sannsynlig at det du lærte aldri vil komme tilbake, uansett om du er menneske eller gullfisk. (For mer informasjon om emnet bes leseren om å studere artikkelen «The Use of Goldfish as a Model for Alcohol Amnesia in Man», av R. S. Ryback, i tidsskriftet Quarterly Journal of Studies on Alcohol, nummer 30, 1969).

Årsaken til at noen mennesker som drikker mye blir alkoholikere mens andre ikke utvikler noen avhengighet, vet man ennå ikke helt, men nyere tvillingstudier på mennesker og dyr tyder på at noen er genetisk predisponert for alkoholisme. Et bestemt gen på kromosom 11 synes å være synderen.

Kronisk alkoholisme gjør at venstre hjernehalvdel krymper.

Det finnes få pålitelige studier som viser mulig positive effekter av alkohol, men svakt berusede gullfisk har vist seg å lære noen enkle oppgaver raskere enn edru gullfisk.

Angående alkoholens effekt på seksuelt begjær forklarer en portner saken for Macduff i Shakespeares skuespill Macbeth: «Det øker lysten, men fjerner prestasjonsevnen». Dette har blitt bekreftet i studier som viser at alkohol øker den subjektive følelsen av seksuell tenning, men minsker de fysiske symptomene (du tror kanskje at du er opphisset, men er det egentlig ikke).

Ifølge en artikkel av W. H. Gantt fra 1952 («Effect of Alcohol on the Sexual Reflexes on Normal and Neurotic Male Dogs» fra Psychosomatic Medicine nr 14), kan begrensede mengder alkohol ha en terapeutisk effekt på problemer med for tidlig utløsning hos nevrotiske hunder.

TESTAMENTARISKE GAVER

ALDRIN, Edwin Eugene («Buzz») (født 1930)

I 1963 fullførte Buzz Aldrin doktorgraden sin ved Massachusetts Institute of Technology (MIT) med en avhandling om sirkelbanemekanikk. Han fikk kallenavnet «Buzz» fordi lillesøsteren hans prøvde å si ordet «brother» (bror), og i stedet sa «buzzer».

ALEKSANDER 1 (1777–1825)

Tsar Aleksander 1 av Russland mente at bruken av langbukser i stedet for knebukser var samfunnsfiendtlig.

ALEKSANDER 3 «den store» (356–23 f.Kr.), konge av Makedonia

Aleksander den store forbød soldatene sine å ha skjegg fordi han mente det var for lett å lugge tak i under slåsskamp. Aleksander sov til midt på dagen, kunne ikke svømme og oppkalte en by etter favoritthunden sin, Peritas. Hunden tilhørte rasen molosser, en nå utdødd hunderase som lignet store rottweilere, og som ble brukt som kamphunder. Ifølge legenden vant hunden kamper mot både en løve og en elefant. I ruinene av Pompeii har arkeologene funnet mosaikk som har forestilt molosserhunder utenfor folks hjem, med beskjeden «cave canem» – «vokt Dem for hunden».

ALEXANDRA, Dronning (1844–1925)

Dronning Alexandra var gift med Edvard 7, og haltet på grunn av en ulykke hun var utsatt for i 1867. Hoffdamene begynte også å halte for å være moteriktige.

ALLIGATOR

I den amerikanske delstaten Michigan er det forbudt å binde alligatorer til brannhydranter. Dette blir ofte trukket frem som en merkelig lov, men det er egentlig forbudt å binde noe som helst til brannhydranter i Michigan. Alligatorer nevnes ikke spesifikt i delstatens lover.

ALPAKKA

Alpakkaen er en slags lama med myk pels, og den lever hovedsakelig i Peru. Alpakkaull finnes i 22 naturlige sjatteringer, ingen ullproduserende dyr har flere fargenyanser. En babyalpakka kalles en cria.

AMERIKA

Det har vært antatt at Amerika ble oppkalt etter oppdageren Amerigo Vespucci, men nyere forskning kan tyde på at opprinnelsen er en annen. Richard Amerike, en handelsreisende fra Bristol i England, kjente til Nord-Amerika lenge før Columbus og Vespucci «oppdaget» det. Kjøpmenn fra Bristol hadde i årevis drevet handel med islenderne, som solgte saltet torsk de hadde fanget utenfor kysten av Newfoundland. Kjøpmennene ville ikke øke konkurransen om disse nye fiskeområdene, og holdt handelen hemmelig. Amerike var en av de største finansielle støttespillerne bak John Cabots reiser til Nord-Amerika, og dokumenter som er funnet den siste tiden tyder på at Cabot ga et kart – kanskje med Amerikes navn på – til Columbus. Et annet tegn er at Amerikes familiebanner var et flagg i rødt, hvitt og blått, med stjerner og striper.

Den første personen som kalte Den nye verden for «America», var kartmakeren Martin Waldseemuller, som brukte navnet på sitt kart over de nye verdensdelene i 1507. Det sies at Waldseemuller skiftet mening senere i livet, og mente at «Columbia» ville vært et mer passende navn, men innen den tid hadde America blitt så godt etablert som navn at det var for sent å endre det. Landet Colombia fikk navnet sitt i 1819 av Simon Bolivar. I 1825 ble Bolivia oppkalt etter Bolivar, som var fra Venezuela.

USA

AMMONIAKK

Gassen ammoniakk (NH₃) har fått navnet sitt fra den egyptiske guden Ammon. I oldtiden ble salmiakk oppfunnet ved et uhell, da man brant kamelskitt i tempelet til Jupiter Ammon i Siwa-oasen i Libya. Dyrefossilene som kalles ammonitter, har også fått navn fra Ammon fordi spiralformen deres ligner bukkehornene guden Ammon visstnok hadde.

AMPUTASJON

CRICKET, LATVIA, NAPOLEON BONAPARTE, PORTER, SANTA ANNA, WIMBLEDON

ANAGRAMMER

Kjente personer hvis navn kan stokkes om til å bli et annet ord på engelsk, er blant annet disse: skuespiller Meg Ryan (Germany), tidligere visepresident Al Gore (gaoler), politiker Clare Short (orchestral), sanger Roger Daltrey (retrogradely) og skuespiller Tom Cruise (costumier).

BRUS, JERNBANE, SCOTT, SHAKESPEARE, SJØLØVE, SPEARS

ANANAS

I Japan mener man at et bad i kaffegrut og fruktkjøtt fra ananas skal fjerne rynker.

Anonaceous betyr «noe som handler om ananas».

AND

Når den svømmer, er andens energibruk bare en sjettedel så effektivt som hos et gjennomsnittlig skip.

I Freiburg i Tyskland står det en statue av en and, reist til minne om anden som varslet befolkningen om et kommende luftangrep i 1944. Man kan forstå at kvakkingen var effektiv når eksperter under en rettssak i Tyskland bekreftet at ti kvakkende ender lager like mye støy som tre trailere.

Man kjenner ikke til om det er gjort noe forskning på om tyske ender bråker mer enn kanadiske, men da Milutin Velkjovic satte ny verdensrekord med å være begravd under jorda i 463 dager i 1970, gjorde han det i selskap med to kanadiske ender.

I en storm i Arkansas i 1974 ble mennesker slått i bakken av frosne ender, som var blitt drept av et plutselig iskaldt vindpust mens de var i luften.

Donald Duck heter Fauntleroy til mellomnavn.

Det har blitt anslått at det totale antall ender i verden er 580 millioner, noe som tilsvarer mindre enn én and for hver tiende person. Omtrent 27 % av endene bor i Vietnam. Det er flere enn i noe annet land, med unntak av Kina.

ARGENTINA, BALLONG, BALZAC, ISLAND, MIKKE MUS, NEBBDYR, REINSDYR, UKRAINA

ANSJOS

Sutton Place Hotel startet en egen service for bortskjemte kjæledyr i 1998. Popkorn med ansjossmak var blant delikatessene kattegjester ble tilbudt som kveldskos.

Det første filmmanuskriptet Quentin Tarantino skrev, i 1985, het «Captain Peachfuzz and the Anchovy Bandit».

CARUSO

ANDERSEN, Hans Christian (1805–75)

Den kjente danske eventyrforfatteren H.C. Andersen ble født to måneder etter at foreldrene hans giftet seg. Selv giftet han seg aldri, men han bar et brev fra sin første kjæreste, Riborg Voigt, i en pose rundt halsen helt til han døde. Andersen hadde stor nese, og gredde håret i sideskill på høyre side. Han spiste ikke svinekjøtt, og når han bodde på hotell hadde han alltid med seg tau i tilfelle han måtte evakuere ved brann.

ANDORRA

Andorra har ingen arbeidsledighet, ingen flyplasser, ingen amerikansk ambassadør, og har verdens høyeste forventede levealder med 83,51 år.

INNTEKTSSKATT

APOSTELEN ANDREAS

Apostelen Andreas, skytshelgen for Skottland, er også skytshelgen for Hellas, Russland, Amalfi (Italia), fiskehandlere, fiskere, podagra, gamle jomfruer, sangere og såre halser.

Han var sønn av Jona (ifølge Matteus) eller Johannes (ifølge Johannes) og var fisker.

Han ble korsfestet i Hellas på ordre fra den romerske guvernøren Aegeas eller Aegeates, 30. november i år 60 e.Kr. Ifølge en tradisjon som visstnok begynte på 1500-tallet, var korset han ble bundet fast til (han ble ikke spikret fast) formet som en X. St Andrew-korset har fått sin form fra denne tradisjonen.

Relikviene fra apostelen Andreas ble brakt til Konstantinopel rundt år 357 e.Kr, og flyttet til katedralen i Amalfi på 1400-tallet. Mesteparten av relikviene er der fremdeles.

Ifølge en legende fikk en gresk munk ved navn St. Rule beskjed av en engel i år 357 e.Kr. om å ta med de levningene av apostelen Andreas han klarte å bære med seg til «verdens ende» for å bringe dem i trygghet. St. Rule tok dem med seg til Skottland. Stedet hvor St. Rule gikk i land i Skottland, heter nå St. Andrews.

St. Andrews University har ingen apostrof i navnet sitt fordi det er universitetet til byen St. Andrews, og ikke et universitet som tilhører personen St. Andrew.

I Canada finnes det to steder oppkalt etter helgenen: St. Andrews i Nova Scotia i Canada har ingen apostrof, men det har St. Andrew’s i Newfoundland.

ANESTESI

I 2002 rapporterte forskere ved Universitetet i Louisville i USA om at mennesker med rødt hår trenger 20 % mer bedøvelse før operasjoner enn mennesker med hår i andre farger.

ANORAKK

Ordet anorakk kommer fra inuitt-ordet annuraaq, som betyr «klesplagg». Det dukket først opp i det engelske språket i 1924. På engelsk har ordet anorak blitt brukt i betydningen «kjedelig, flittig og sosialt mistilpasset person» siden 1984, ifølge Oxford English Dictionary.

★23. september 1996 presenterte den svenske kunstneren Ann-Kristin Antman anorakken hun hadde designet av lakseskinn, og gjort vanntett ved å bløtlegge den i menneskeurin. «Det er en metode som ble brukt i steinalderen i Sverige», forklarte hun. «Lukten forsvinner når du renser skinnet i vann.»

ANTARKTIS

Antarktis fikk navnet sitt av de gamle grekerne, som kalte det «Anti-Arktikos». Bokstavelig betyr det «motsatt av bjørnen»; Store Bjørn (Ursa Major) ligger over nordpolen på stjernehimmelen.

Sydpolen ble altså kalt Anti-Arktikos, og nordpolen ble kjennetegnet av bjørnen, Arktikos. Frem til 1840 var det ingen som visste om Antarktis var et virkelig kontinent eller bare en samling øyer som hang sammen ved hjelp av is. Den amerikanske polfareren løytnant Charles Wilkes konstaterte dette året at Antarktis var fastland. Etter det ble det avgjort at navnet Antarktis skulle brukes om kontinentet, og det alternative navnet Terra Australis Incognita (det ukjente landet i syd) ble mindre brukt.

Dagens Antarktis har mellom 1000 og 4000 innbyggere, avhengig av årstiden. De kommer fra 27 land (landene som signerte Antarktisavtalen). Kontinentet har også omtrent 100 millioner pingviner og en aktiv vulkan, Mount Erebus. Årlig gjennomsnittsmengde nedbør i form av regn eller snø på innlandet i Antarktis er mindre enn 5 cm, noe som gjør kontinentet tørrere enn Sahara.

Om sommeren er omtrent hele kontinentet dekket av is, som har en gjennomsnittlig tykkelse på 1,5 kilometer. Når Antarktis fryser til om vinteren, gjør isen langs kysten at kontinentets størrelse nesten dobles. Det er omtrent åtte ganger så mye is i Antarktis som det er i Arktis. Hvis all isen i Antarktis smeltet, ville verdens havnivå stige med omtrent 61 meter.

★14. oktober 1899 ble den norske zoologen Nicolai Hanson den første personen som ble begravd i Antarktis.

APE

En enkel huskeregel for å skille mellom aper og menneskeaper er at førstnevnte har hale, sistnevnte har det ikke. Det er to viktige forskjeller mellom aper fra den «nye verden» (Sentral- og Sør-Amerika) og den «gamle verden» (Afrika og Asia) også: Hvis en ape svinger seg i halen, er den antakeligvis fra Sentral- eller Sør-Amerika. Aper fra Afrika og Asia kan vanligvis ikke gripe med halen. De sentral- og søramerikanske apene har 36 tenner; afrikanske og asiatiske aper har bare 32. Den amerikanske brøleapen er det mest høylytte landdyret i verden. Det kan høres på nesten fem kilometers avstand.

Viktige øyeblikk i nyere apehistorie:

I oktober 1997 ble en ape arrestert i den afrikanske staten Benin, fordi den hadde stjålet en tv-antenne. Gategjøgleren som hadde trent opp apen ble også arrestert og fengslet. Apen ble sendt til en dyrehage.

I mai 1998 ble verdens første veibro for aper bygget over en svært trafikkert vei i Taiwan. Resultatet ble «færre døde aper og skadede biler».

Forskere i Washington fant i 1998 ut at aper kan telle til ni. Apene som deltok i eksperimentet het Rosencrantz og Macduff.

Marmosettaper og tamariner er de eneste apene som er virkelig monogame.

CARUSO, ESEL, PEANØTT

ST. APOLLONIA

St. Apollonia er skytshelgen for tannleger og mennesker med tannpine. Da hun døde martyrdøden hos romerne i år 249 e.Kr., fikk hun blant annet tennene slått ut. I middelalderen ble relikvier som skulle være Apollonias tenner, solgt som middel mot tannverk. Da Henrik 6 var konge i England på 1600-tallet, ble flere tonn med påståtte tenner fra St. Apollonia samlet inn i et forsøk på å stanse svindelen.

APPELSIN

Forskning publisert i Tyskland i 2001 viste at lukten av appelsiner reduserer redsel og stress hos kvinner som venter på tannlegen, men det har ingen effekt på menn.

På spansk betyr verbet anaranjear «å drepe en hane ved å kaste appelsiner på den».

BANAN, PERU, PINGVIN

ARGENTINA

Argentina har blitt et populært sted å holde uvanlige internasjonale konferanser. I 1995 ble den første Internasjonale kongress for husmødre holdt i Buenos Aires, og i 1966 holdt Free Tramps Federation den første verdenskongressen for landstrykere i kystbyen Mar del Plata. Et av forslagene som ble fremmet ved den sistnevnte kongressen, var innføringen av en internasjonal dovenskapsdag 2. mai hvert år, som motsats til arbeidernes dag 1. mai. Den argentinske ferskvannsanden er den fuglen som har størst penis i verden.

KANAL, PERU, SKO

ARISTOTELES (384–322 f.Kr)

«Det finnes ingen store genier som ikke har et snev av galskap» – Aristoteles.

ALKYMI, ENHJØRNING, FISK, GRAVIDITET, HÅR, SEX, TENNER

ARMBÅNDSUR

HUND

ARTISJOKK

Castroville i California kaller seg verdens artisjokkhovedstad. Den første artisjokkdronningen av Castroville ble kåret i 1947 – det var Marilyn Monroe.

ASCOT

Veddeløpsbanen Ascot ble anlagt i 1711 da dronning Anna bestemte at et landområde i East Cote var ideelt for at hester skulle «galoppere i full fart». I 1813 avgjorde Parlamentet at Ascot Heath, som var kronens eiendom, skulle brukes som offentlig veddeløpsbane for all fremtid. Noen av reglene for Royal Ascot, den årlige veddeløpsuken, er fremdeles veldig strenge:

På 1920-tallet var det forbudt for kvinner å røyke under Royal Enclosuredagene på Ascot. Fraskilte kvinner hadde ikke tillatelse til å delta under Royal Enclosure før i 1955, mens domfelte kriminelle fremdeles ikke får delta. Tradisjonen tilsier at når de kongelige er ferdige med lunsjen sin i The Royal Box, må alle andre også slutte å spise. Den avdøde Diana, prinsessen av Wales, var den eneste kvinnen som har fått tillatelse til å delta på Royal Enclosure med bare legger.

ASERBAJDSJAN

Første gang pave Johannes Paul 2 bodde på hotell, var under et besøk i Aserbajdsjan i 2002.

AFGHANISTAN

ASKEPOTT

Glasskoene i historien om Askepott var opprinnelig laget av pels. Endringen i historien oppsto på grunn av forvirring hos oversetterne mellom det franske middelalderordet vaire som betyr pels og verre som betyr glass.

ASKEONSDAG

Frem til 1715 ble askeonsdag markert i det britiske kongehuset ved at en offiser som ble kalt kongens hanegaler imiterte en galende hane. Dette skulle være til minne om St. Peter som fornektet Jesus, og først besinnet seg da hanen gol. Tradisjonen ble avsluttet da prinsen av Wales (senere kong Georg 2) syntes opptredenen var galskap.

AZTEKERE

MONTEZUMA II, SJOKOLADE, SØLIBAT

ASTROLOGI

Ifølge en undersøkelse utført av Touchline forsikring i Storbritannia i 1998, gjør mennesker født i stjernetegnet Skytten færre krav på forsikringsutbetalinger enn noen andre stjernetegn. Mennesker født i tegnene Krepsen, Vannmannen og Væren gjør flest krav på utbetalinger. Steinbukker viste seg å være mest klønete, med flest forsikringskrav for ulykker.

Ifølge en nyere undersøkelse er det australiere som er født i stjernetegnet Tvillingene som oftest er innblandet i trafikkulykker.

ASTRONAUTER

Ifølge NASA er det pizza, iskrem og brus astronauter savner mest når de er i verdensrommet.

POTET

ASTRONOMI

Sola utgjør 99,87 % av vekten til hele solsystemet. Hvis du vil ha hjelp til å huske rekkefølgen til planetene rundt sola, kan du bruke denne engelske huskeregla: «MEn VEry Easily MAke JUgs Serve Useful Nocturnal Purposes» (Merkur, Venus, Earth (jorda), Mars, Jupiter, Saturn, Uranus, Neptun, Pluto). Da Pluto ble omdefinert fra planet til dvergplanet i 2006, ble denne regla ugyldig.» My VEry Educated Mother Just Served Us Nachos «ble foreslått av The International Astronomical Union som erstatning.

HULL, MARS, UTREGNING

ATLETER

Ordet atlet kommer opprinnelig fra et gresk verb som betyr «å konkurrere om en premie». Den walisiske atleten Griffith Morgan løp 19,3 km (12 miles) på 53 minutter i 1732. Han vant en pengepremie på 100 gullmynter, men falt om og døde da han ble klapset på ryggen av ivrige gratulanter.

24. april 1909 satte Harry Hillman og Lawson Robertson en rekord som fremdeles ikke har blitt slått: de løp 91 meter (100 yards) «trebensløp» på 11 sekunder.

I British Columbia i Canada er det forbudt å løpe trebensløp for penger.

ST KITTS OG NEVIS, KJØNNSTEST, OLYMPISKE LEKER, SPORT, TRANSPLANTASJON

ATLANTISK

Ordet «atlantisk» var opprinnelig brukt om Atlasfjellene i Libya. Senere ble det brukt på havet nær vestkysten av Afrika, og endelig på hele Atlanterhavet. Det er like mange molekyler i en teskje med vann som det er teskjeer vann i hele Atlanterhavet.

I 1957 gjennomførte US Air Force en undersøkelse av Atlanterhavet, men nektet å offentliggjøre målene på havbunnen fordi opplysningene kunne være nyttige for det russiske militæret.

I 1995 ble engelskmennene Jason Lewis og Steve Smith de første som krysset Atlanterhavet fra øst til vest i en pedalbåt.

Atlanterhavet rommer 23 % av verdens saltvann. Stillehavet rommer 48 %.

LINDBERGH, PANAMA, QUEEN MARY, TENNER

ATOMENERGI

Ordet «atom» kommer fra det greske atomon, som betyr «det som ikke kan deles». Navnet ble gjort til skamme i 1932, da E.T.S. Walton splittet et atom. I 1933 sa Ernest Rutherford at «det er veldig lite energi som kan utvinnes fra nedbryting av atomer. Enhver som forventer å få en energikilde fra atomnedbrytning, snakker tull.»

Den første atombomben utløste 1 000 000 000 000 000 000 000 erg med energi. Einstein sa at «frigjøringen av atomkraft har endret alt unntatt tenkemåten vår». Videre sa han «hvis jeg hadde visst dette, hadde jeg blitt urmaker i stedet.»

AUGUSTUS (65 f.Kr-14 e.Kr)

Den romerske keiser Augustus var 174 cm høy, og brukte sko med tykke såler for å se høyere ut. Ifølge historikeren Suetonius hadde han få tenner, og de han hadde var råtne og små. Han gjorde håret på leggene sine mykt ved å svi det med rødglødende valnøttskall, og bar med seg en amulett av selskinn. Han trodde amuletten beskyttet ham mot det han fryktet mest av alt – lynnedslag.

AUSTEN, Jane (1775-1817)

Jane Austen er den forfatteren som først brukte begrepet middagsselskap («dinner party»). Ifølge niesen hennes brukte Austen alltid hodeplagg.

BASEBALL, EKTESKAP, TOALETTER

AUSTRALIA

I Australia er desember den måneden hvor færrest barn fødes, men hvor flest barn unnfanges.

Det høyeste fjellet og den største byen i Australia er begge oppkalt etter menn som aldri besøkte landet. Fjellet er Mount Kosciuszko, oppkalt etter en polsk patriot som kjempet side om side med Washington i den amerikanske borgerkrigen, og den største byen er oppkalt etter Lord Sydney.

Den første personen som fløy et fly under en oppvisning i Australia, var utbryterkongen Harry Houdini.

Den indiske kobraslangen er den 15. dødeligste i verden; de 14 mest dødelige lever alle i Australia. De første australske dyrene i verdensrommet var edderkopper som forsvant med den amerikanske romfergen Columbia i 2003.

ABORIGINER, ASTROLOGI, BLEKKSPRUT, DINGO, DINOSAUR, DUBLIN, FIKLING, IRLAND, ISKREM, KAMEL, KENGURU, KOALA, KROKODILLE, NAVEL, NEBBDYR, OST, PINGVIN, PIZZA, QUEENSLAND, SARDIN, SVØMMING, TENNER, TRANSPORT, TURISME